== Tolkninger ==
=== Genskabelsen af verden ===
Den mystiske højeste guddom, der omtales i slutningen af digtet, har været genstand for mange tolkninger og kontroverser. Det er bl.a. blevet foreslået, at det er [[Jesus]], der hentydes til, og at digtet derfor i virkeligheden handler om kristendommens sejr over hedenskabet.<ref>Lindow (2001) s. 441</ref> Det afvises af den norske religionsforsker [[Gro Steinsland]]. Hun foreslår, at ideen om den højeste gud er en original hedensk idé, som er resultatet af en kristen påvirkning. Hun bygger sit synspunkt på, at digtet indeholder så mange hedenske forestillinger, herunder at nogle af de hedenske guder faktisk overlever Ragnarok, at det umuligt kan være skabt med et kristent formål. Hun mener således, at det er udtryk for en [[monoteisme|monoteistisk]] tendens i den hedenske religion, og at den nordiske religion sandsynligvis havde udviklet sig til en monoteistisk religion, hvis den havde overlevet religionsskiftet.<ref>Steinsland (2005) s. 129</ref> Andre har foreslået, at det er Heimdall, der omtales.<ref>Clunies Ross (1994) (s. 237)</ref> Et endnu mere radikalt forslag er, at digtet er en afspejling af en egentlig Heimdallskult, og at digtet omhandler omstyrtelsen af Odin, så den gamle orden med Heimdall som herskergud skal genoprettes.<ref>Höckert (1926)</ref>
Religion Folkeminde